     จะว่าเป็นเจ้าประจำก็คงไม่ผิด แต่ก็ไม่กล้าการันตีหรอกว่าร้านนี้อร่อยที่สุดของหล่มเก่า รู้แต่เพียงว่าเป็นเจ้าแรก ๆ และขายมานาน ผ่านการแนะนำของคนพื้นที่ วันนี้หลังจากทำธุระแถวนี้เสร็จเลยพาคนต่างถิ่นมาทานกันหน่อยแล้วกัน 

     ร้านนี้จะอยู่ถนนเส้นไปด่านซ้าย จังหวัดเลย จะเลยทางเลี้ยวเข้าตัวอำเภอหล่มเก่ามานิดหน่อย ร้านจะอยู่ซ้ายมือตรงสุดเกาะกลางถนน บรรยากาศร้านดูบ้าน ๆ เป็นเพิงขนาดใหญ่ มีโต๊ะ 10 กว่าโต๊ะ ที่จอดรถสะดวก เปิดบริการทุกวันตั้งแต่เวลา 09.00 น. - 15.00 น. เบอร์โทรศัพท์ร้าน 084-8676552 

     ขนมจีนที่นี่จับกันสด ๆ บีบกันใหม่ ๆ เส้นจึงนุ่ม อร่อย ราคาชุดเล็ก 60 บาท (ทานได้ 2 คน) ชุดใหญ่ 120 บาท (ทานได้ 4 คน) น้ำยาฟรีไม่อั้น มีถึง 4 น้ำยาคือ กะทิ ป่า ปลาร้า และน้ำพริก พร้อมผักสดครับ นอกจากนั้นยังมีขนมที่ผมชอบมากคือแป้งจี่มะพร้าวอ่อน ปิ้งร้อน ๆ หอมมาก ส้มตำ ลูกชิ้นปิ้ง ที่ร้านก็มีบริการครับ

     วันนี้สั่งชุดใหญ่ 2 ชุด ทานกัน 7 คน ขอบอกว่าไม่หมด พร้อมแป้งจี่มะพร้าวก่อน 4 ชุด ส้มตำ 3 อย่าง ปลาร้าที่ใช้ทำส้มตำที่นี่นัว อร่อย แต่ติดตรงที่แต่ละจานตัดหวานไปนิดนึง น้ำยาที่สมาชิกวันนี้ชอบกันมากที่สุดคงจะเป็นน้ำยาป่า ใส่ผักชีลาวด้วย หอมอร่อย รสเข้มข้น (น้ำยาป่านี้มีเดินไปเติม) รองลงมาก็เป็นน้ำยากะทิครับ (หรือน้ำยาปลา) น้ำยากะทิที่นี่จะไม่เข้มข้นกะทิเหมือนแถว ๆ ภาคกลางนะ แต่ก็เป็นแบบฉบับชาวหล่มเขาแหละ

     ใครผ่านไปผ่านมาแนะนำให้มาร้านนี้ครับ อย่าไปเชื่อร้านดังมาก เพราะส่วนใหญ่จะเป็นนักท่องเที่ยว เดี๋ยวร้านนี้ก็มีคนทานมากขึ้นแล้ว เพราะวันนี้ที่มาผมถึงกับยืนรอโต๊ะกันพักใหญ่ทีเดียว เต็มทุกโต๊ะครับ การบริการก็เลยอาจจะติด ๆ ขัด ๆ บ้าง เพราะโต๊ะเต็ม แต่ลูกค้ามาเรื่อย ๆ ทางร้านยังไม่มีคนดูแลระบบจัดสรรคิวครับ ผมต้องอาศัยนั่งต่อจากโต๊ะคนที่รู้จัก ไม่งั้นคงรออีกนานแน่ วันนี้ทานกัน 7 คนหมดไป 390 บาทเท่านั้น เรียกได้ว่า จุก!!!

ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,370)